Предпазване
О либе драго, нека крием
ний нашата любов и страст,
с невинна хитрост да отбием
вси людски погледи от нас.
 
Боя се, пиле, че е трудно
блаженството да се таи,
боя се от окото будно
на завистта — пази се ти.
 
Дене драговница не си ми:
съзреш ли ме, не руменей,
зачуйш ли моя глас ил име —
да се издаваш ти недей.
 
Бъди по-хладна къмто мене,
пази, кога ми хоратиш.
със твоя глас и израженье
душата ми да не смутиш.
 
Кога ме гледаш, ти се чувай
в очи ти жар да не пламти,
със погледи не ме цалувай,
нито ме гледай често ти.
 
Уви, що думам ази клети!
Това търпя ли щъ го сам?
О дружке драга, тез съвети
недей ги следува̀ дотам.

Стихотворения на Иван Вазов